钦定古今图书集成/明伦汇编/官常典/第796卷 > 马亨〈子绍庭〉
## 钦定古今图书集成/明伦汇编/官常典/第796卷 > 马亨〈子绍庭〉

按《元史》本传：“亨字大用，邢州南和人。世业农，以赀雄
乡里。亨少孤，事母孝，金季习为吏。庚寅，太宗始建十
路征收课税使，河北东西路使王晋辟亨为掾，以才
干称。甲午，晋荐于中书令耶律楚材，授转运司知事，
寻升经历，擢转运司副使。庚戌，太保刘秉忠荐亨于
世祖，召见潜邸，甚器之。既而籍诸路户口，以亨副八”
春忙哥抚谕西京、太原、平阳及陕西五路，俾民弗扰。
既还，图山川形势以献，馀使者多以贿败，惟亨等各
赐衣九袭。癸丑，从世祖征云南，留亨为京兆榷课所
长官。京兆，藩邸分地也。亨以宽简治之，不事掊克，凡
五年，民安而课裕。丁巳，宪宗遣阿蓝荅儿等核藩府
钱榖，亨时辇岁办课银五百锭，输之藩府。道出平阳，
适与之遇，亨策曰：“见之则银必拘留，不见则必以罪
加我。与其银弗达王府，宁获罪焉。”避而过之，阿蓝荅
儿果怒，遣使逮之王府。世祖询亨曰：“汝往，得无摭汝
罪耶？”对曰：“无害，愿一行。”乃慰遣亨。既至，拘系之，穷治
百端，竟无所得，惟以支竹课分例钱充公用，及僦公
廨辇运脚价不为应，“勒偿其值而已。”世祖知其诬，更
赐银三十二锭。己未，从世祖攻鄂州。洎北还，遣亨驰
驿往西京等处，罢所佥军，并抚谕山西、河东、陕右。汉
中既还，复遣转饷江上军实。中统元年，世祖即位，陜
西、四川立宣抚司，诏亨议陕西宣抚司事。寻赐金符。
迁陕西、四川规措军储转运司。时阿蓝荅儿等叛，亨
与宣抚使廉希宪、商挺合谋，诛刘太平等，悉定关辅。
寻建行省，命亨兼陕西行省左右司郎中。时兴元畜
粮五万石，欲转饷太安军，计佣直万缗，众推亨往。时
丁内艰，以摄省府事，强起之。至则以兵官丁产均其
役，不阅月而事集，无劳民伤财之叹。兴元判官费正
寅狡悍不法，莫有能治之者。亨自省府欲以法绳之，
反诬构行省前保关中有异谋，诏右丞粘合珪谳之，
亨力辩之，冤构释然。四年，迁陕西五路、西蜀四川廉
访都转运使。未几，朝廷以考课檄诸路转运使，至则
并转运司入总管府，咸夺其制书，授亨工部侍郎、解
盐副使。亨乃上言：“以考课定赏罚，其人甫集而一切
罢之，则是非安在？宜还其命书，俾仕者有所劝勉。”从
之。亨复上便宜六事：“一曰东宫保傅，当用正人，以固
国本；二曰中书大政，择任儒臣，以立朝纲。三曰任相
惟贤，官不必备，今宰相十七员，宜加裁汰。四曰左右
郎署毗赞大政，今用豪贵子弟，岂能赞襄？五曰六曹
之职分理万机，今止设左右二部，事何由办？六曰建
元以来，使民条画已多，有司往往视为具文，宜令宪
司纠举，务在必行。”疏闻，帝即召见，有旨：“卿比安在，胡
不早言？”亨对曰：“新自陕西来觐。”帝谕曰：“卿久著忠勤，
自今不令卿远出矣。”至元三年，进嘉议大夫、左三部
尚书，寻改户部尚书。金谷出纳，有条不紊。时有贾胡
恃制国用，使阿合马欲贸交钞本，私平准之利，以增
岁课为辞。帝以问亨，对曰：“交钞可以权万货者，法使
然也。法者，主上之柄。今使一贾擅之，废法从私，将何
以令天下？”事遂寝。亨又建言立常平义仓，谓备荒之
具，宜亟举行。而时以财用不足，止设义仓。七年，立尚
书省，仍以亨为尚书，领左部。亨上言：“尚书省专领金
谷百工之事，其铨选宜归中书，以示无滥。”寻为平章
阿合马所忌，以诬免官。会国兵围襄、樊，廷议河南行
省调发军饷，诏以阿里为右丞，姚枢为左丞，亨为佥
省，任其事。水陆供馈，未尝有缺，亨之力为多。十年，还
京师，帝方欲柄用之，遽婴末疾。十四年卒，年七十一。
子绍庭，云南诸路肃政廉访司副使。